LUISTERDRAMA: Sê maar so long | Netwerk24
30 Maart 2020 09:37
Dis 'n storie oor 'n liefde wat nie kon blom nie, 'n skat wat nooit gevind is nie en 'n plek wat nie meer bestaan nie. Luister nou na Netwerk24 se heel eerste luisterdrama.
Netwerk24 het in 2019 vir die eerste keer 'n luisterdrama-kompetisie aangebied en skrywers genooi om 'n luisterdrama vir dié nuuswebwerf te skryf.
Anton Treurnich, 'n skrywer van George, het die kompetisie (en die prysgeld van R100 000) gewen met sy hartroerende luisterdrama Sê maar so long.
Dié drama is onlangs opgeneem met die veteraanakteur Chris van Niekerk in die hoofrol en kan nou op Netwerk24 geluister word.
"Skakel die televisie af, maak 'n lekker koppie koffie of skink 'n glas wyn en word meegevoer deur dié wonderlike drama," sê Anika Pieterse, redaksionele bestuurder van spesiale projekte by Netwerk24.
Klik hier om 'n resensie van die drama te lees.
Wat is 'n luisterdrama?
'n Luisterdrama is 'n radiodrama wat op die internet gepubliseer word.
Waaroor gaan 'Sê maar so long'?
Armand Rossouw is 'n internasionale fotojoernalis wat ná jare in die buiteland terugkeer na Suid-Afrika, met een doel voor oë.
Sy susterskind Bianca is 'n finalejaarstudent wat net nie haar voete kan vind nie. Die twee besluit om 'n ou storie na te speur. Dit handel oor 'n skeepswrak aan die Overbergse kus naby Skipskop. Die reis bring hulle nader aanmekaar en ontsluit baie van Armand se herinneringe en Bianca se drome. Hulle verteenwoordig twee generasies wat so verskillend maar tog so eenders is. Die mense wat oor hul pad kom, skaaf aan hulle. Die plekke wat hulle sien, los 'n stempel en die goed wat met hulle gebeur, sal hulle vir ewig verander.
Sê maar so long is 'n storie oor 'n liefde wat nie kon blom nie, 'n skat wat nooit gevind is nie en 'n plek wat nie meer bestaan nie.
Chris van Niekerk as Armand Rossouw.Foto: Nardus Engelbrecht
Armand Rossouw (55) word vertolk deur Chris van Niekerk. Armard het nooit 'n tuiste vir sy onrustige siel gevind nie. Hy het 'n sagte hart en is 'n puik fotograaf wat die wêreld op 'n ander manier waarneem as die meeste van ons.
Ilana Cilliers as Bianca Truter.Foto: Nardus Engelbrecht
Bianca Truter (21) word vertolk deur Ilana Cilliers. Bianca is besig met haar honneursgraad in joernalistiek. Sy is verlore en weet nie heeltemal waar sy inpas of waarheen sy op pad is nie.
Daneel van der Walt as Liana Truter.Foto: Nardus Engelbrecht
Liana Truter (51) word vertolk deur Daneel van der Walt. Sy verstaan nie haar broer nie en nog minder haar dogter. Sy ervaar leënessindroom en wil vasklou aan die verlede.
Marvin-Lee Beukes as Jason Ruiters.Foto: Nardus Engelbrecht
Jason Ruiters (25) word vertolk deur Marvin-Lee Beukes. Hy voel hy is vasgevang in sy omstandighede. Hy is kwaad vir almal en alles.
Jill Levenberg as Veronica Ruiters.Foto: Nardus Engelbrecht
Veronica Ruiters (53) word vertolk deur Jill Levenberg.
Haar pa het haar mishandel. Haar eerste man het te veel gedrink en haar tweede te veel rondgekuier. Sy het 'n harde lewe gehad wat haar afgestomp maak vir gevoelens en herinneringe.
Cintaine Schutte as Renske Visser.Foto: Nardus Engelbrecht
Renske Visser (30) word vertolk deur Cintaine Schutte. Sy is 'n vrou van die aarde. Sy is lief vir die grond en diere. Sy is eenvoudig, liefdevol en verstaan veel meer as wat 'n mens van haar sou verwag.
Skryf in vir Netwerk24 se luisterdramakompetisie
In 2020 nooi Netwerk24 weer skrywers uit om vir dié nuuswebwerf 'n luisterdrama te skryf. Die wenner sal met R100 000 wegstap vir al die besonderhede.